**Latvijas Pašvaldību savienība izsludina pieteikšanos grantu projektu konkursam**

Latvijas Pašvaldību savienība izsludina pieteikšanos mikrograntu projektu konkursam projektā “Vietējās pašvaldības - attīstības izglītības un sabiedrības izpratnes veicinātājas” *(“LADDER – Local Authorities as Drivers for Development Education and Raising awareness”).* Eiropas Komisijas finansētais projekts LADDER ([www.ladder-project.eu](http://www.ladder-project.eu)) ir vērsts uz sabiedrības izpratnes veicināšanu DEAR jomā. DEAR ir Eiropas savienības programma, kuras mērķis ir informēt ES pilsoņus par attīstības jautājumiem, mobilizēt lielāku sabiedrības atbalstu nabadzības novēršanas pasākumiem, atbalstīt jaunas idejas un mainīt attieksmes. Grantu shēmas mērķis ir atbalstīt projektus attīstības izglītības jomā, kuru mērķis ir palielināt sabiedrības izpratni par attīstības izglītības jautājumiem un veicināt vietējo pašvaldību attīstību. Attīstības jeb globālā izglītība ietver iedzīvotāju informēšanu, veicina to iesaistīšanos pasākumos vietējā līmenī un to attieksmes maiņu attiecībā uz globālajām problēmām un attīstības jautājumos.

*Atbilstības kritēriji*

Mikroprojektu granti tiek piešķirti vietējām pašvaldībām un nevalstiskajām organizācijām (jāatbilst šādiem kritērijiem: juridiska persona; bezpeļņas organizācija; dibināta Latvijā; ir tieši atbildīga par projekta sagatavošanu un īstenošanu).

Atbalstāmās aktivitātes

Ilgums: aktivitātes īstenošanas laiks nedrīkst pārsniegt 5 mēnešus. Visas projekta aktivitātes jāievieš līdz 2017.gada 15.septembrim. Atskaites par projekta īstenošanu jāsagatavo un jāiesniedz līdz 2017.gada 30.septembrim.

Tēmas: atbalstāmajām aktivitātēm jāatbilst DEAR pieejai un programmas “NSAs and LAs in development” prioritātēm un mērķiem.

Īstenošanas vieta: aktivitātes tiek īstenotas Latvijā.

Aktivitāšu veidi

* apmaiņas pasākumi
* apmācības
* tīklu veidošanas pasākumi
* informēšanas kampaņas
* labās pieredzes apmaiņa (vizītes, tikšanās u.tml.)
* tematiski semināri, darba grupas, izstādes
* jauniešu aktivitātes
* brīvprātīgo aktivitātes
* publikācijas, rokasgrāmatas, brošūras, audiovizuālie darbi
* radošie un kultūras pasākumi

Neatbalstāmas aktivitātes:

* aktivitāte vērsta tikai vai galvenokārt uz atsevišķu dalībnieku sponsorēšanu dalībai semināros, konferencēs, kongresos u.tml.;
* darbības vērstas tikai vai galvenokārt uz individuālām stipendijām studijām vai apmācību kursiem;
* aktivitātes formālās izglītības nozarē;
* vienreizējas konferences vai semināri. Konferences var finansēt tikai tad, ja tās ir daļa no plašākas aktivitātes, ko īsteno projekta ieviešanas laikā. Konferences sagatavošana, norise un tās publicitāte nav pašas par sevi uzskatāmas par šādu “plašāku aktivitāti”;
* aktivitātes mērķis ir piesaistīt līdzekļus vai veicināt projekta pieteicēja atpazīstamību;
* darbības, kas sastāv galvenokārt no pētniecības;
* darbības, kas finansē galvenokārt kapitālizdevumus, piemēram, zeme, ēkas, iekārtas un transportlīdzekļi;
* aktivitātes, kas ir diskriminējošas pret indivīdiem vai cilvēku grupām,
* aktivitātes politisko partiju atbalstam.

Vērtēšana

Starptautiska Vērtēšanas komiteja vērtēs projektu pieteikumus, ievērojot labas finanšu vadības un izmaksu efektivitātes principu. Atlases procesā tiks vērtēta projekta atbilstība konkursa mērķim, projekta LADDER mērķim, oriģinalitāte un inovatīva pieeja, projekta nozīmība vietējā pašvaldībā, spēja palielināt iedzīvotāju informētību par globālās attīstības jautājumiem un citu dalībnieku – NVO, pašvaldību – iesaistīšana.

Starptautiska Vērtēšanas komiteja pieņems gala lēmumu par granta piešķiršanu, un pieņemtais lēmums nav apstrīdams.

Par konkursa rezultātiem projektu iesniedzēji tiks informēti LPS mājas lapā internetā: [www.lps.lv](http://www.lps.lv) .

Budžets

Nav nekādu ierobežojumu attiecībā uz kopējo projekta budžetu.

No LADDER projekta pieprasītā granta minimālais apmērs ir €2.000, bet maksimālais apmērs ir €6.000.

Iesniegšanas termiņš

Termiņš projektu pieteikumu saņemšanai ir pirmdiena, 2017.gada **6.marts.**

Projekta pieteikums kopā ar projekta budžeta tāmi (parakstīti, apzīmogoti un ieskanēti) jānosūta uz e-pastu elita@lps.lv . Pēc projekta pieteikuma saņemšanas iesniedzējam tiks nosūtīts tā saņemšanas apstiprinājums.

Atskaitīšanās

Granta saņēmējiem jāiesniedz saturiskā atskaite un finanšu pārskats kopā ar izdevumus pamatojošiem dokumentiem, ietverot fotogrāfijas, attēlus, tiešsaistes saites, publikācijas u.tml.

Publicitāte un komunikācija

Granta saņēmējiem (atbalstīto projektu īstenotājiem) jāievēro publicitātes prasības, kas saistītas ar LADDER projektu, ieskaitot projekta LADDER logotipus, ALDA logo un ES logo ar norādi “ar ES finansiālu atbalstu” visās publikācijās, norādēs, dokumentos, ziņās un jebkurā citā komunikācijā attiecībā uz projektu LADDER, saskaņā ar komunikācijas un publicitātes rokasgrāmatu: <https://ec.europa.eu/europeaid/sites/devco/files/communication_and_visibility_manual_en.pdf>

Pielikumā:

* Projekta pieteikuma forma
* Projekta budžeta tāme.

Vairāk informācijas: Elita Kresse, LADDER projekta koordinatore (e-pasts: elita@lps.lv ; tālr.67508534).